- Hindi News
- National
- भोपाल से ही रखा गया था सूटकेस, पूरे दिन जांच, जबड़ी क्षेत्र में अलर्ट, भारी बल तैनात
भोपाल से ही रखा गया था सूटकेस, पूरे दिन जांच, जबड़ी क्षेत्र में अलर्ट, भारी बल तैनात
भास्कर संवाददाता | शाजापुर/कालापीपल
भोपाल-उज्जैन पैसेंजर ट्रेन में हुए विस्फोट के बाद जबड़ी से कालापीपल तक के क्षेत्र में भारी बल तैनात कर दिया है। विस्फोट की सूचना मिलते ही मप्र पुलिस के डीजीपी ऋषि कुमार शुक्ला, एटीएस, रेलवे सहित सभी सुरक्षा एजेंसियां जांच में जुट गई। सभी अपने-अपने स्तर से पूरे दिन छानबीन करते रहे। हालांकि विस्फोट के मामले में देररात तक कोई भी अधिकारी निष्कर्ष तक नहीं पहुंचे। इधर, प्रत्यक्षदर्शियों की मानें तो जिस सूटकेस में विस्फोटक रखा था, वह भोपाल से ही रखा गया।
घटना को आतंकी हमले से जुड़ी है। इसी को ध्यान में रखते हुए कालापीपल से जबड़ी तक के क्षेत्र में अलर्ट जारी कर दिया है। पूरे दिन जांच के बाद शाम को बड़ी संख्या में क्षेत्र में फोर्स तैनात कर दिया गया। विस्फोट में अमोनियम नाइट्रेट का उपयोग हुआ है। हालांकि अधिकारिक बयान कोई भी अधिकारी नहीं दे सके। एटीएस आईजी संजीव शमी ने भी विस्फोट वाले कोच का अवलोकन कर जांच के लिए कई सैंपल लिए हैं। देररात तक जीआरपी, रेलवे अफसरों सहित एटीएस, मप्र पुलिस सहित प्रशासनिक अमला जांच में जुटा रहा। इधर, घटना के बाद ट्रेन से विस्फोट होने वाले कोच सहित उसके पीछे वाले गार्ड व महिला कोच को रोक दिया। इसके अलावा ट्रेन के सभी 12 कोच को कालापीपल स्टेशन पर खड़ा कर दिया गया। ट्रेन में सवार यात्रियों को कालापीपल में उतारकर उन्हें अन्य एक्सप्रेस ट्रेन से रवाना कर दिया गया। इसके लिए रेल प्रबंधन ने एक्सप्रेस ट्रेन का स्टॉपेज भी सभी स्टेशनों पर कर दिया।
घायल को अस्पताल ले जाते सहयात्री।
घायल लोगों को संभालते अन्य यात्री।
कालापीपल के स्वास्थ्य केंद्र में भर्ती घटना में घायल हुए यात्री।
संदिग्धों से पूछताछ
हादसे के बाद पुलिस ने ट्रेन की उसी बोगी में सवार दो युवकाें को संदिग्ध मानकर पूछताछ शुरू कर दी है। बताया जा रहा है कि ये दो युवक सूटकेस के नीचे वाली सीट पर बैठे व्यक्ति से बातें कर रहे थे।
घटना स्थल पर सुराग ढूंढने की कोशिश करता डॉग स्क्वॉड।
चालक बोला- गार्ड का मैसेज मिला और रोक दी ट्रेन
दोपहर 3 बजे तक कालापीपल में खड़ी भोपाल-उज्जैन पैसेंजर के चालक ने बताया कि जबड़ी स्टेशन से जैसे ही सिग्नल मिला, ट्रेन स्टार्ट कर दी। लेकिन मैन सिगनल तक पहुंचते ही गार्ड का मैसेज मिला और ट्रेन रोक दी।
शाम को एसएफ ने संभाला मोर्चा
अलर्ट के बाद मंगलवार शाम एसएफ के 40-50 जवान कालापीपल पहुंचे। इन जवाहनों ने पहले थाने में चर्चा की। इसके बाद क्षेत्र में तैनात हो गए।
एजेंसियों से चर्चा की जा रही है
घटना को लेकर सभी एजेंसियों से लगातार चर्चा की जा रही है। सभी जांच में जुटी है। क्षेत्र में अलर्ट रहेगा। अलका श्रीवास्तव, कलेक्टर शाजापुर
पूरे मामले की जांच जीआरपी कर रही है। जिसमें जिला पुलिस सिर्फ मदद कर रही है। सुरक्षा को ध्यान में रखते हुए क्षेत्र में बल तैनात किया गया है। मोनिका शुक्ला, एसपी शाजापुर
जांच के बाद हो सकेगा खुलासा
रेलमंडल रतलाम पीआरओ जे.के. जयंत ने बताया ऐसे मामले में फिलहाल कुछ भी कहना संभव नहीं है। इसकी जांच कराने के लिए मुंबई से अलग से गजट नोटिफिकेशन विशेष अधिकारी को जांच के लिए भेजा जाएगा। जाे घटनास्थल पर पहुंचकर प्रत्यक्षदर्शियों से चर्चा करेंगे। क्षेत्रवासियों से भी जानकारी लेंगे। इसके बाद जो रिपोर्ट तैयार होगी, उसके आधार पर पड़ताल शुरू होगी और उसके बाद ही हम कुछ कहने की स्थिति में रहेंगे।
ट्रेन में हुए िवस्फोट में घायलों को कालापीपल के प्राथमिक स्वास्थ्य केंद्र लाने के बाद शाजापुर सीएमएचओ डॉ. अनुसुइया गवली भी जिला अस्पताल के डॉक्टरों की टीम के साथ कालापीपल पहुंच गईं। टीम में शामिल डॉक्टरों ने मरीजों की जांच की।
tgl_Latn sot_Latn hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva